32006R2002
L 379/47
JURNALUL OFÍCIAL AL UNIUNII EUROPENE
REGULAMENTUL (CE) NR. 2002/2006 AL COMISIEI
din 21 decembrie 2006
de modificare a Regulamentului (CE) nr. 795/2004 de stabilire a normelor de aplicare a schemei de plată unică prevăzute în Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 litera (c),
întrucât:
(1)
Regulamentul (CE) nr. 795/2004 al Comisiei (2) introduce normele de aplicare a schemei de plată unică începând din 2005.
(2)
Articolul 54 alineatul (3) din Regulamentul (CE) nr. 1782/2003 prevede că agricultorii retrag din producție hectarele eligibile pentru ajutorul de retragere din circuitul agricol și articolul 56 alineatul (1) din acel regulament prevede că se interzice în general utilizarea terenurilor retrase din circuitul agricol în scopuri agricole.
(3)
Articolul 32 alineatul (1) din Regulamentul (CE) nr. 795/2004 prevede că suprafețele retrase din circuitul agricol trebuie să rămână astfel pe parcursul unei perioade care începe cel târziu la 15 ianuarie și se termină cel mai devreme la 31 august.
(4)
Comisia a acordat în mod frecvent derogări de la aceste norme pentru a răspunde nevoilor de furaje ale agricultorilor în regiunile afectate de catastrofe naturale cum ar fi seceta. Este necesar să se analizeze împrejurările speciale ale catastrofelor naturale locale și să se adopte o decizie în timp util. Experiența arată că pentru a gestiona în mod adecvat și în timp util situațiile locale, este oportun să li se acorde statelor membre responsabilitatea acestor decizii, cu condiția ca adoptarea acestora să fie justificată de împrejurări excepționale.
(5)
În consecință, este oportun ca statele membre să ia decizia de a recunoaște catastrofele naturale grave care afectează suprafețele agricole din exploatațiile situate într-o anumită regiune și ca producătorii în cauză să fie autorizați, în timp util, să utilizeze pentru nutriția animală terenurile retrase din circuitul agricol, notificând acest lucru Comisiei. Este necesar ca statele membre să notifice Comisiei aceste decizii naționale și, în special, condițiile climatice nefavorabile care le justifică.
(6)
Prin urmare, este necesar să se modifice Regulamentul (CE) nr. 795/2004 în consecință.
(7)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 795/2004 se modifică după cum urmează:
La articolul 32, se adaugă următorul alineat:
„(5) În cazurile menționate la articolul 40 alineatul (4) litera (c) din Regulamentul nr. 1782/2003, statele membre pot autoriza toți producătorii în cauză să utilizeze pentru nutriția animală terenurile retrase din circuitul agricol pentru anul cererii unice. Statele membre iau toate măsurile necesare pentru a se asigura că terenurile retrase din circuitul agricol care fac obiectul autorizației nu sunt folosite în scopuri lucrative și, în special, că furajele produse pe aceste terenuri retrase din circuitul agricol nu sunt vândute.
Comisiei îi este notificată de către statele membre decizia acestora privind autorizarea, precum și justificarea acestei decizii.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2006.